Amantombazana Asa Udaba Lokwendisa Bebancane Emthethwandaba
Bebemelwa edale nguMnu. Tendai Biti ongunobhala jikelele webandla le MDC-T Renewal Team besithi umthetho wokwenda lokutshada – marriage laws ngesilungu ayihambelane lesisekelo esitsha sombuso.
HARARE, ZIMBABWE — Amantombazana amabili abesemthethwandaba wezesikelo sombuso, i Constitutional Court becela ukuthi ukwendisa umntwana oleminyaka engaphansi kwelitshumi lathoba minwe mibili kube licala ngoba kusephula isisekelo sombuso esitsha ngoLwesithathu eHarare. Intathelizindaba yethu uMavis Gama usethulela loludaba ngokugcweleyo. Ababili laba,u Loveness Mudzuru kanye lo Ruvimbo Tsopodzi bancediswe ukwethula loludaba yinhlanganiso ye Real Open Opportunities for Transformations – ROOTS. Bebemelwa edale nguMnu. Tendai Biti ongunobhala jikelele webandla le MDC-T Renewal Team besithi umthetho yokwenda lokutshada – marriage laws ayihambelane lesisekelo esitsha sombuso. UBiti uveze ukuba isisekelo sombuso sikubeka sobala ukuba okuthiwa ngumntwana uchazwa emthethweni ukuba ngumuntu oleminyaka engaphansi kwelitshumi lasitshiyagalombili – 18 njalo kumele alondolozwe. Kodwa umthetho wezokwenda ngesintu, owe Customary Marriage Act awutsho ukuthi umuntu ungena emtshadweni eleminyaka emingaki. Ikanti owe Marriage Act Chapter 511 ubandlulula owesilisa ukuthatha eseleminyaka elitshumi lasitshiyagalombili, 18, intombazana yona ivunyelwa ukungena emendweni ngumthetho lo eleminyaka elitshumi lasithupha – 16. Umtshutshisi kahulumende bekungunkosikazi Sharon Fero. Umqondisi wenhlanganiso ephathisane labontanga laba ukusa udaba lwabo edale ye ROOTS unkosazana Beatrice Savadye uthi kungenxa yalesi simo kumithetho yelizwe ephambana lokutshiwo yisisekelo sombuso,osekubangela ukwanda kwabangena emitshadweni besesebancinyane ngoba bengavikelekanga ngumthetho.